ΔΙΚΗΓΟΡΙΚΟΣ ΣΥΛΛΟΓΟΣ ΑΘΗΝΩΝ

**Αποφάσεις του Δ.Σ του Δ.Σ.Α κατά την συνεδρίασή του στις 5 Μαίου 2015.**

Το Διοικητικό Συμβούλιο του Δικηγορικού Συλλόγου της Αθήνας, που συνεδρίασε στα γραφεία του Συλλόγου στις 5 Μαίου 2015, μετά από διάλογο και εκτενή ανταλλαγή απόψεων μεταξύ των μελών του, κατέληξε στις εξής αποφάσεις:

1. Ο σύμβουλος **Αντώνιος Αντανασιώτης** έθεσε προ ημερησίας διατάξεως τρία θέματα:

**Α. Απόφαση για μεταφορά αποθεματικών-ταμειακών διαθεσίμων 100.000.000 ευρώ από το ΕΤΑΑ στην Τράπεζας της Ελλάδος**.

*Ο κ. Αντανασιώτης υποστήριξε ότι εφόσον οι πληροφορίες είναι αληθείς, προκύπτει σοβαρό ζήτημα νέας αφαίμαξης των αποθεματικών του ασφαλιστικού φορέα μας, που έχει υποστεί τη γνωστή διαχρονική ληστεία από τις εκάστοτε κυβερνήσεις με αποκορύφωνα το γνωστό PSI, για να πληρωθούν οι δανειστές και οι τράπεζες από τον κόπο των ασφαλισμένων.*

**Ο Σύμβουλος κ. Δημήτριος Βερβεσός** απάντησε, λέγοντας, μεταξύ άλλων, τα εξής: *«Η απόφαση του ΔΣ του ΕΤΑΑ στην αρχική της φάση –επί Σελλιανάκη- ήταν να μην δοθούν χρήματα από τα χρηματικά διαθέσιμα. Σύμφωνα με τον ν. 3655/2008, όπως γνωρίζετε, υπάρχει το καθεστώς των χωριστών οικονομικών διαχειρίσεων. Κάθε Τομέας έχει τα δικά του διαθέσιμα και για τη διαχείριση των διαθεσίμων του κάθε Τομέα αποφασίζει η κάθε μία Διοικούσα Επιτροπή (Μηχανικών, Γιατρών, Δικηγόρων). Δεν μπορεί μία Διοικούσα Επιτροπή να αποφασίσει για την άλλη. Αυτά τα 100 εκ. ευρώ δόθηκαν με απόφαση της Διοικούσας Επιτροπής Μηχανικών από τα διαθέσιμα του ΤΣΜΕΔΕ, όχι από τα διαθέσιμα του Τομέα Νομικών. Εμείς και να θέλαμε να δώσουμε, δεν έχουμε διαθέσιμα...Δεν μπορούσαμε να αποφασίσουμε εμείς για το τι θα κάνουν τα λεφτά τους οι Μηχανικοί».*

Β. **Σφράγιση βιβλιαρίων υγείας ασφαλισμένων στον ΤΥΠΔΑ-ΕΤΑΑ που εντάσσονται στη ρύθμιση του ν. 4321/2015 (100 δόσεις)**

Συνεστήθη Επιτροπή –ύστερα από εισήγηση του Συμβούλου κ. **Δημητρίου Βερβεσού**- απαρτιζόμενη από τους Συμβούλους κ.κ. **Αντανασιώτη, Βερβεσό, Παπαστεργίου**, που είναι και αναπληρωματικός Πρόεδρος του Προέδρου του ΕΤΑΑ κ. **Στυλιανού Πλιάκη,** για να επισκεφθεί τους αρμόδιους θεσμικούς και κυβερνητικούς φορείς ώστε να βρεθεί η βέλτιστη δυνατή λύση (τροποποίηση της εγκυκλίου). Το ΔΣ θα αποφασίσει γι’ αυτά τα ζητήματα, μετά τις επαφές της επιτροπής.

Γ. **Πρόταση ψηφίσματος σχετικά με τη δίκη στελεχών και μελών της Χρυσής Αυγής.**

Το Διοικητικό Συμβούλιο αποφάσισε ότι ο Σύλλογος έχει λάβει θέση επί του θέματος κατά το παρελθόν και κατόπιν τούτου δεν χρειάζεται επαναληπτική τοποθέτησή του.

1. **Για τον ανοικτό διαγωνισμό αναβάθμισης του πληροφοριακού συστήματος και των υπηρεσιών της Τράπεζας Νομικών Πληροφοριών ΔΣΑ «ΙΣΟΚΡΑΤΗΣ»:**

**Α.** Το Διοικητικό Συμβούλιο του Δικηγορικού Συλλόγου Αθηνών ενέκρινε την εισήγηση της Επιτροπής Πληροφορικής, όπως την ανέπτυξε ο διευθυντής πληροφοριακών συστημάτων του ΔΣΑ Βασ. Μανιός, για τη συνολική αναβάθμιση του πληροφοριακού συστήματος «ΙΣΟΚΡΑΤΗΣ» τόσο πληροφορικά, όσο και από απόψεως περιεχομένου.

**Β.** Το Διοικητικό Συμβούλιο αποφάσισε να τεθεί το τεύχος των τεχνικών προδιαγραφών σε δημόσια διαβούλευση ενός μηνός, ώστε να υποβληθούν όλες οι δυνατές παρατηρήσεις τόσο από τους Συμβούλους του Διοικητικού Συμβουλίου, όσο και από τους δικηγόρους επιστήμονες πληροφορικής και εταιρείες.

1. **Για το πόρισμα της εταιρείας ΣΟΛ(Ενημέρωση-συζήτηση).**

Εκπρόσωπος της ελεγκτικής εταιρείας ΣΟΛ που ανέλαβε μετά από διαγωνισμό την διενέργεια διαχειριστικού ελέγχου στα οικονομικά του ΔΣΑ τα τρία τελευταία χρόνια, ανέπτυξε στο Δ.Σ του Συλλόγου τις προτάσεις της εταιρείας για την ορθολογική λειτουργία των οικονομικών και άλλων υπηρεσιών του Συλλόγου.

**Α.** Οι κύριες προτάσεις της εταιρείας προς τον ΔΣΑ αφορούν **την σύνταξη εσωτερικού κανονισμού λειτουργίας, τον καθορισμό σαφών αρμοδιοτήτων των υπευθύνων ανά τομέα, την τήρηση βιβλίων Γ Κατηγορίας (διπλογραφικά), την εφαρμογή συστήματος εσωτερικού ελέγχου, την σύνταξη μητρώου παγίων στοιχείων μετά από διενέργεια απογραφής, την σύνταξη κανονισμού προμηθειών, την διαδικασία εκτέλεσης δαπανών καθώς και βεβαίωσης και είσπραξης εσόδων.**

**Β.** Μετά την παρουσίαση των προτάσεων υποβλήθηκαν διευκρινιστικές ερωτήσεις των μελών του Δ.Σ για διάφορα θέματα τα οποία αφορούσαν μεταξύ άλλων, τις διαδικασίες που ακολουθούσε ο ΔΣΑ για προμήθειες αγαθών και υπηρεσιών, τον τρόπο ανάθεσης και παραλαβής έργων, τις χορηγίες του Δ.Σ προς τρίτους, τις παραγγελίες αγοράς βιβλίων κ.α

**Γ.** Ακολούθησε συζήτηση και διατυπώθηκαν παρατηρήσεις για τις μέχρι τώρα διαδικασίες και τον τρόπο λειτουργίας των οικονομικών υπηρεσιών του Συλλόγου.

**Δ.** Κατά την συζήτηση, διαπιστώθηκε επίσης ότι **έχουν ήδη υλοποιηθεί –δρομολογηθεί πολλές από τις προτάσεις-παρατηρήσεις των ορκωτών ελεγκτών της εταιρείας ΣΟΛ .** Συγκεκριμένα έχει ήδη εγκριθεί και **ισχύει από το περασμένο Σεπτέμβριο, για πρώτη φορά στον ΔΣΑ, κανονισμός προμηθειών του Συλλόγου.** Παράλληλα σε εξέλιξη είναι η **διακήρυξη πρόχειρου διαγωνισμού για την ανάδειξη αναδόχου που θα αναλάβει την αρχική απογραφή των περιουσιακών στοιχείων ΔΣΑ, την σύνταξη μητρώου παγίων και ισολογισμού έναρξης, την εφαρμογή λογιστικού σχεδιασμού και λογαριασμών γενικής λογιστικής, την λογιστικοποίηση με διπλογραφικό τρόπο όλων των οικονομικών γεγονότων από 1/1/2015 έως 31-12-2015 και την παρακολούθηση όλων των φορολογικών και ασφαλιστικών υποχρεώσεων του ΔΣΑ.**

**Ε.** Ολοι οι Σύμβουλοι αναγνώρισαν την ανάγκη να αποκτήσει ο ΔΣΑ ένα σύγχρονο, αξιόπιστο και λειτουργικό σύστημα οργάνωσης και λειτουργίας των οικονομικών και άλλων υπηρεσιών του, με κανόνες διαφάνειας, λογοδοσίας και εσωτερικών ελέγχων.

1. **Έγκριση διαγωνισμού για προμήθεια εφαρμογής υπολογισμού τόκων (συμβατικών και επιδικίας).**

 **Α.** Με την προτεινόμενη νέα εφαρμογή θα δοθεί η δυνατότητα στους χρήστες της ΤΝΠ/ΙΣΟΚΡΑΤΗΣ να μπορούν να υπολογίζουν τόκους υπερημερίας σε ειδικές περιπτώσεις, στις οποίες δεν ισχύει το νόμιμο επιτόκιο υπερημερίες, αλλά είτε ισχύουν ειδικά επιτόκια από ειδικά νομοθετήματα, είτε καθορίζονται συμβατικά επιτόκια μεταξύ των συμβαλλόμενων μερών. Επίσης θα δοθεί η δυνατότητα να υπολογίζεται ο ΤΟΚΟΣ ΕΠΙΔΙΚΙΑΣ, που θεσπίστηκε πρόσφατα με το άρθρο 2 του ν. 4055/2012, το οποίο αντικατέστησε το άρθρο 346 του Αστικού Κώδικα. Στο πλαίσιο εφαρμογής αυτής θα προστεθεί στα πεδία των ΤΟΚΩΝ ΥΠΕΡΗΜΕΡΙΑΣ ένα νέο πεδίο με τον τίτλο ΤΟΚΟΙ ΣΥΜΒΑΤΙΚΟΙ-ΕΠΙΔΙΚΙΑΣ. Όταν επιλέγεται το πεδίο αυτό, δεν θα υπάρχει προκαθορισμένο επιτόκιο, αλλά ο χρήστης θα μπορεί να καταχωρεί σε ειδικές στήλες ένα ή περισσότερα επιτόκια, με διαφορετικό χρονικό προσδιορισμό.

**Β. Το Διοικητικό Συμβούλιο του Δικηγορικού Συλλόγου Αθηνών** ενέκρινε τη διενέργεια πρόχειρου διαγωνισμού για προμήθεια εφαρμογής τόκων (συμβατικών και επιδικίας), σύμφωνα με το άρθρο 346 του Αστικού Κώδικα, όπως αυτό ισχύει σήμερα.

1. **Έγκριση προϋπολογισμού δαπανών της χορωδίας Harmonia Juris για την περίοδο 1.4.2015 έως 31.3.2016**

Η Χορωδία του ΔΣΑ Harmonia Juris με την με αριθμ. Πρωτ. 4982/17.4.2015 επιστολή της ζητά από τον ΔΣΑ το ποσό των 12.000 ευρώ για την κάλυψη των δαπανών του προϋπολογισμού της τον επόμενο χρόνο (1.4.2015 έως 31.3.2016). Τον προηγούμενο χρόνο το ΔΣ του ΔΣΑ με την από 16.6.2014 απόφασή του είχε εγκρίνει το ποσό των 10.800 ευρώ (12.000 μείον 10%= 10.800 ευρώ). Το απαιτούμενο ποσό θα εκταμιεύεται σταδιακά καθ’ όλη την προαναφερόμενη χρονική περίοδο, με την προϋπόθεση να προσκομίζονται τα απαραίτητα παραστατικά. Το Διοικητικό Συμβούλιο του Δικηγορικού Συλλόγου Αθηνών ενέκρινε κατά πλειοψηφία το ποσό των 12.000 ευρώ μειωμένο κατά 10%= 10.800 ευρώ στη Χορωδία του ΔΣΑ Harmonia Juris.

1. **Έγκριση δαπανών ομάδας καλαθοσφαίρισης του ΔΣΑ**

Το Διοικητικό Συμβούλιο του Δικηγορικού Συλλόγου Αθηνών ενέκρινε ομόφωνα το ποσό των 5.000 ευρώ μειωμένο κατά 10%= 4500 ευρώ, στην ομάδα καλαθοσφαίρισης, προκειμένου να καλύψει μέρος των δαπανών (μετάβαση, διαμονή, προμήθεια αθλητικού υλικού κλπ) για τη συμμετοχή της στα τελικά του 8ου Πρωταθλήματος Καλαθοσφαίρισης Δικηγορικών Συλλόγων που διοργανώνεται από τον Δικηγορικό Σύλλογο Χαλκιδικής από 8 έως 12 Ιουλίου 2015 με 16 ομάδες από Δικηγορικούς Συλλόγους της Ελλάδος και της Κύπρου, με την προϋπόθεση ότι υπάρχουν τα νόμιμα παραστατικά.